یالقوزاق خیالین ، دیدیب ، داغدیر
یئییب قورتاراجاق، قوزو کؤنلومو
اوتوزدوم آغلیمی،ایلک گوروشوندن
آپاریب اؤزوینن ، اؤزو کؤنلومو
سئحیرلی گؤزلرین ،وورغونو اولدوم
گؤزلردن بوشالدیم ،اوره کدن دولدوم
پاییزلار یاشادیم ،سارالدیم سولدوم
اؤلدوروب دیریلدیر، گؤزوکؤنلومو
وورغونو اولدوغوم ،آی گؤزل پری
آیریلیق خنجرین ، چکندن بری
سَپیب سن یاراما ، دوزو بی بری
گوینه دیر اؤزلَمین ،دوزو کؤنلومو
چیلله گئجه سی دیر سنسیزلیک آنی
سیر سیرا آخیدیر ، داماردا قانی
چئویریب دیر، قاسیرغایا، وولقانی
قیزدیرماز دونیانین ، کؤزو کؤنلومو
چئوریلدی خاطیری شعره غزله
سئوگی دن نه یازسام آزدی گؤزله
الیمده قلمیم ، یازیرام هله
هله لیک یاشادیر، سؤزو کؤنلومو
سن گئدن یوللارا گؤزلر دیرهنیر آخشاملار
باشیما دام- دوواریم سیلکهلنیر آخشاملار
بیر سؤنولمز سوبا یاندیقجا یانیر کؤکسومده
چکدیگیم شعله نفسدن پیلهنیر آخشاملار
یئنی دوغموش بَبهیه بنزهییر هرآن دویغوم
قونداغیندان آچیلیب گاه بلهنیر آخشاملار
تورشادیر قاش- قاباغین منه سنسیزلیک آنی
گؤزلریمدن یوخو کال- کال الهنیر آخشاملار
اورهییم زاغ- زاغ اسیر بیر گؤروشون شوقیایله
چیراغیم صوبحه قدر پیلتهلنیر آخشاملار
«احمد»ین سئوگی خیالیندا ووصال یولچو کیمی
قاپینیزدا بیر عؤموردور دیلهنیر آخشاملار
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab